Tom Behnke (KF), 2010-05-20:
Sikke en aften, hvor det flyder med roser i salen.
Men det er jo godt at høre.
Vi kan også kun bakke op om ministerens redegørelse her i dag og om den måde, det bliver håndteret på.
Ytringsfriheden betyder jo rigtig, rigtig meget for os i Danmark, også for os Konservative selvfølgelig.
Vi respekterer også, at andre siger deres mening.
Det vægter vi utrolig højt.
Det er af stor værdi.
Derfor er det selvfølgelig også så meget desto mere alvorligt, når vi pludselig opdager, at vores ytringsfrihed måske er ved at blive angrebet på den ene eller den anden måde, og så skal vi rykke sammen og stå sammen og værne om vores ytringsfrihed.
Selvfølgelig skal vi det.
I den her sammenhæng er det så tegningsagen, der har bevirket, at på grund af Bruxelles I-forordningen, som på mange måder er ganske udmærket, faktisk på langt de fleste måder er ganske udmærket, har givet en mulighed for, at nogle faktisk har kunnet lægge sag an i et andet land mod Jyllands-Posten, og det giver selvfølgelig nogle problemer.
Bruxelles I-forordningen er ganske udmærket på den måde, at det er hensigtsmæssigt, at vi i EU-samarbejdet respekterer hinandens domme og afgørelser, og at vi også sørger for at fuldbyrde hinandens domme og afgørelser, for det gør alting meget nemmere, smidigere, hurtigere, og retfærdighed sker fyldest på en meget mere smart måde.
Så vi skal ikke ophæve den, det ville være fuldstændig tosset at gøre.
Men omvendt bliver vi også nødt til at gøre et eller andet, i forhold til at den her situation er opstået og vil kunne opstå igen.
Derfor er det vigtigt at huske på og lytte til det, som ministeren siger, nemlig at der for det første på EU-niveau bliver arbejdet på en ændring og på en justering og en tilpasning, således at der, når vi lige præcis taler ytringsfrihed, er nogle værn, der bliver sat op, så man ikke kan shoppe rundt i forskellige andre lande og prøve på at lægge sag an.
Men hvis det var sådan, at vi vedtog beslutningsforslaget nu og her, som det foreligger, ville det jo være i strid med EU-forordningen, og det kan vi ikke gøre.
Derfor skal vi ikke vedtage beslutningsforslaget, men vi skal takke Dansk Folkeparti for at have rejst den her debat, for det er en meget væsentlig debat, og det er også væsentligt, at vi nu alle har fået lov at høre, at justitsministeren forklarer, hvordan man på EU-niveau er i gang.
Den tredje og sidste ting, som jeg også tror er meget vigtig, at vi husker på, er, at hvis det skulle gå hen og blive således, at denne sag rent faktisk bliver gennemført, og skulle det ske, at de der når frem til, at Jyllands-Posten skal betale en eller anden form for erstatning, er det stadig væk sådan, at det er danske myndigheder, der skal sørge for, at den så bliver udmøntet, altså at man fuldbyrder den afgørelse, der kommer ved engelske domstole.
I den sammenhæng har danske myndigheder igen en mulighed for at trække i nødbremsen og sige, at det her er helt ude af proportioner, det her er i strid med menneskerettighederne, det her kan vi ikke være med til af den ene eller den anden årsag.
Der findes rent faktisk nogle muligheder for, at man kan komme ud af den klemme, man ellers ville kunne komme i.
Så vi har altså nogle muligheder her, som jeg er glad for at ministeren er meget opmærksom på, og som jeg forventer man selvfølgelig også vil gøre alt, hvad man kan, for at få brugt, fordi ytringsfriheden betyder så utrolig meget for os, og den skal ikke trædes under fode, ved at man på den her måde kan anlægge sag ved en engelsk domstol.